《送汪鹤舟之华亭》
元代·龚璛

仙人之远游，跨鹤以为舟。闲与白云侣，俯观沧海流。

翩然万里小，大抵此生浮。后夜华亭唳，寥寥天九秋。

作者简介：璛字子敬，宋司农卿潗之子，自高邮再徙平江，家焉。宋亡，例遣北上，潗行至莘县，不食卒，璛悲不自胜，叹曰：国亡家破，吾兄弟不能力振门户，独不可为儒以自奋邪！与其弟理刻苦于学。戴帅初、仇仁近、胡汲仲皆与为忘年交，声誉籍甚。人称曰「两龚」，以比汉「两龚」云。